CELEX: 22010D0568
Language: bg
Date: 2010-08-03 00:00:00
Title: 2010/568/ЕС: Решение № 1/2010 на Съвета за асоцииране ЕС—Египет от 3 август 2010 година за изменение на член 15, параграф 7 от Протокол 4 към Евро-средиземноморското споразумение за асоцииране между Европейските общности и техните държави-членки, от една страна, и Арабска република Египет, от друга страна, относно определянето на понятието „продукти с произход“ и методите на административно сътрудничество

23.9.2010   
            
            
               BG
            
            
               Официален вестник на Европейския съюз
            
            
               L 249/5
            
         РЕШЕНИЕ № 1/2010 НА СЪВЕТА ЗА АСОЦИИРАНЕ ЕС—ЕГИПЕТ
   от 3 август 2010 година
   за изменение на член 15, параграф 7 от Протокол 4 към Евро-средиземноморското споразумение за асоцииране между Европейските общности и техните държави-членки, от една страна, и Арабска република Египет, от друга страна, относно определянето на понятието „продукти с произход“ и методите на административно сътрудничество
   (2010/568/ЕС)
   СЪВЕТЪТ ЗА АСОЦИИРАНЕ,
   като взе предвид Евро-средиземноморското споразумение за асоцииране между Европейските общности и техните държави-членки, от една страна, и Арабска република Египет, от друга страна, и по-специално член 39 от Протокол 4 към него,
   като има предвид, че:
   
               (1)
            
            
               Член 15, параграф 7 от Протокол 4 (1) към Евро-средиземноморското споразумение за асоцииране между Европейските общности и техните държави-членки, от една страна, и Арабска република Египет, от друга страна (2) (наричано по-долу „споразумението“), позволява при определени условия възстановяването на мита или такси с равностоен ефект или освобождаването от такива мита и такси до 31 декември 2009 г.
            
         
               (2)
            
            
               За да се осигурят яснота, икономическа предвидимост в дългосрочен план и правна сигурност за икономическите оператори, страните по споразумението се договориха да удължат срока на прилагане на член 15, параграф 7 от Протокол 4 към споразумението с три години, считано от 1 януари 2010 г.
            
         
               (3)
            
            
               Освен това следва да се коригират ставките на митническите такси, прилагани понастоящем в Египет, за да бъдат приведени в съответствие с прилаганите в Европейския съюз.
            
         
               (4)
            
            
               Протокол 4 към споразумението следва да бъде съответно изменен.
            
         
               (5)
            
            
               Тъй като член 15, параграф 7 от Протокол 4 към споразумението не се прилага след 31 декември 2009 г., настоящото решение следва да се прилага от 1 януари 2010 г.,
            
         ПРИЕ НАСТОЯЩОТО РЕШЕНИЕ:
   Член 1
   Член 15, параграф 7 от Протокол 4 към Евро-средиземноморското споразумение за асоцииране между Европейските общности и техните държави-членки, от една страна, и Арабска република Египет, от друга страна, относно определянето на понятието „продукти с произход“ и методите на административно сътрудничество се заменя със следното:
   
      „7.   Независимо от параграф 1 и освен по отношение на продуктите, попадащи в глави 1—24 от Хармонизираната система, Египет може да прилага режим на възстановяване или освобождаване от мита или такси с равностоен ефект, приложими спрямо материалите без произход, използвани за производството на продукти с произход, при спазване на следните разпоредби:
      
                  а)
               
               
                  по отношение на продуктите, попадащи в глави 25—49 и 64—97 от Хармонизираната система, се удържа митническа такса със ставка 4 % или по-ниска, ако такава е в сила в Египет;
               
            
                  б)
               
               
                  по отношение на продуктите, попадащи в глави 50—63 от Хармонизираната система, се удържа митническа такса със ставка 8 % или по-ниска, ако такава е в сила в Египет.
               
            Настоящият параграф се прилага до 31 декември 2012 г. и може да се преразглежда по взаимно съгласие.“
   
   Член 2
   Настоящото решение влиза в сила в деня на приемането му.
   То се прилага от 1 януари 2010 г.
   
      Съставено в Брюксел на 3 август 2010 година.
      
         
            За Съвета за асоцииране ЕС—ЕГИПЕТ
         
         
            Председател
         
         C. ASHTON
      
   
   
      (1)  ОВ L 73, 13.3.2006 г., стр. 3.
   
      (2)  ОВ L 304, 30.9.2004 г., стр. 39.